Hrósleikur

Verkefnið er ætlað hóp nemenda sem þurfa að styrkja sjálfsmynd sína og samskiptafærni. Hægt er að vinna verkefnið í lok bekkjarfunda eða í fræðslu með nemendum.

Framkvæmd:

Hver nemandi fær umslag sem hann merkir með nafni sínu og skreytir. Í lok hvers tíma fá nemendur miða. Kennari dregur upp nafn eins nemanda og eiga hinir að skrifa falleg orð, hrós eða hvatningu til þess nemanda á miðann. Miðunum er síðan safnað saman í umslag viðkomandi.

 Leikurinn getur verið í gangi út eina skólaönn og þarf kennarinn að sjá til þess að allir nemendur fái miða í sitt umslag. Nemendur geta síðan opnað umslögin sín saman og lesið upp valda miða.

Aðrar útfærslur af leiknum eru mögulegar. Til dæmis er hægt að láta nemendur sitja í hring og láta umslögin ganga hringinn. Þegar nemandi hefur fengið umslag sessunautsins í hendur skrifar hann á miða eitthvað sem hann dáist að í fari sessunautsins. Umslögin eru síðan látin ganga hringinn þangað til allir hafa skrifað eitthvað um alla í hópnum. Kennarinn getur síðan valið umslag og dregið miða upp úr umslaginu og lesið. Eigandi umslagsins á að giska á hver skrifaði miðann og ef giskað er rétt fær eigandinn stig.

Umræðuefni:

* Hvernig líður þér eftir að hafa heyrt allt þetta jákvæða um sjálfa þig?
* Heyrirðu oft eitthvað jákvætt um þig frá öðrum? Hvernig áhrif hefur það á þig?
* Ætlar þú að eiga þetta umslag? Hvers vegna/hvers vegna ekki?
* Hvers vegna er mikilvægt fyrir mann að heyra eitthvað jákvætt frá öðrum?
* Trúir þú öllu sem var sagt um þig? Hvers vegna/hvers vegna ekki?